Obvestilo podjetjem, ki nameravajo dajati fluorirane ogljikovodike v razsutem stanju na trg Evropske unije v letu 2023

(2022/C 44/13)

1. To obvestilo je naslovljeno na podjetja, ki nameravajo predložiti izjavo o dajanju fluoriranih ogljikovodikov v razsutem stanju na trg Unije v letu 2023 v skladu s členom 16(2) in (4) Uredbe (EU) št. 517/2014 Evropskega parlamenta in Sveta (1) o fluoriranih toplogrednih plinih (v nadaljnjem besedilu: Uredba). Sklicevanja na Unijo je treba v tem obvestilu razumeti tako, da vključujejo Severno Irsko (2).

2. Fluorirani ogljikovodiki (HFC) pomenijo snovi, navedene v Prilogi I, oddelek 1, k Uredbi, ali zmesi, ki vsebujejo katero koli od teh snovi: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc, HFC-43-10mee.

3. Za kakršno koli dajanje teh snovi na trg, razen za uporabe, navedene v členu 15(2), točke (a) do (f), Uredbe, ali za skupno letno količino teh snovi manj kot 100 ton ekvivalenta CO2 na leto, veljajo količinske omejitve v okviru sistema kvot iz členov 15 in 16 ter prilog V in VI k Uredbi.

4. Uvozniki morajo imeti ob sprostitvi HFC v prosti promet veljaven vpis v evidenco kot uvozniki fluoriranih ogljikovodikov v razsutem stanju prek portala F-Gas in sistema izdajanja dovoljenj za HFC (3) v skladu z Izvedbeno uredbo Komisije (EU) 2019/661 o zagotavljanju nemotenega delovanja elektronske evidence kvot za dajanje fluoriranih ogljikovodikov na trg (4). Tak vpis v evidenco se šteje za obvezno dovoljenje za uvoz. Podobno dovoljenje je potrebno za izvoz HFC (5).

5. Integrirana tarifa Evropskih skupnosti (TARIC) zahteva, da uvozniki od 1. januarja 2022 količine HFC v ekvivalentih CO2 ob sprostitvi v prosti promet navedejo neposredno v enotni upravni listini (EUL): uvozniki bi morali biti navedeni kot „Prejemnik“ (polje 8 EUL).

6. V skladu s Prilogo VI k Uredbi se vsota kvot, dodeljenih na podlagi referenčnih vrednosti, odšteje od največje količine, ki je na voljo za leto 2023, s čimer se določi količina, ki se dodeli iz te rezerve.

7. Vsi podatki, ki so jih predložila podjetja, kvote in referenčne vrednosti so shranjeni v elektronskem portalu F-Gas in sistemu izdajanja dovoljenj za HFC. Vse podatke v portalu F-Gas in sistemu izdajanja dovoljenj za HFC, vključno s kvotami, referenčnimi vrednostmi, komercialnimi in osebnimi podatki, bo Evropska komisija obravnavala kot zaupne.

8. Podjetja, ki nameravajo pridobiti kvoto iz te rezerve, morajo upoštevati postopek, opisan v točkah od 9 do 12 tega obvestila.

9. V skladu s členoma 16(2) in 17(1) Uredbe mora imeti podjetje veljaven evidentikacijski profil, ki ga je Komisija odobrila v skladu z Izvedbeno uredbo (EU) 2019/661, kot proizvajalec in/ali uvoznik HFC na spletu prek portala F-Gas in sistema licenc za HFC. Da bi zagotovili ustrezno obravnavo vloge za vpis v evidenco, vključno z morebitno potrebo po dodatnih informacijah, je treba takšno vlogo predložiti najpozneje dva tedna pred začetkom obdobja predložitve izjav, tj. pred 28. februarjem 2022. Za vloge, prejete po tem roku, ni mogoče zagotoviti, da bo končna odločitev o vlogi za vpis v evidenco mogoča pred koncem obdobja predložitve izjav. Pomoč pri vpisu za podjetja, ki še niso vpisana, je na voljo na spletišču GD CLIMA (6).

10. Podjetje mora izjavo o pričakovanih količinah za leto 2023 predložiti od 14. marca do 13. aprila 2022 do 13. ure po srednjeevropskem času prek portala F-Gas in sistema licenc za HFC. Navodila za predložitev izjave o kvoti so na voljo na spletišču GD CLIMA.

11. Komisija bo za veljavne štela samo ustrezno izpolnjene izjave, ki ne vsebujejo napak in bodo prejete od 13. aprila 2022 do 13. ure po srednjeevropskem času.

12. Na osnovi teh izjav bo Komisija tem podjetjem dodelila kvote v skladu s členom 16(2), (4) in (5) ter prilogama V in VI k Uredbi.

13. Člen 7 Izvedbene uredbe (EU) 2019/661 določa, da se za namene dodelitve kvot za dajanje HFC na trg v skladu s členom 16(5) Uredbe (EU) št. 517/2014 vsa podjetja z istim dejanskim lastnikom oziroma lastniki štejejo za enega samega deklaranta v skladu s členom 16(2) in (4) Uredbe.

14. Komisija bo podjetja o skupnih dodeljenih kvotah za leto 2023 obvestila prek portala F-Gas in sistema izdajanja dovoljenj za HFC.

15. Vpis v evidenci v portalu F-Gas in sistemu izdajanja dovoljenj za HFC in/ali izjava o namenu dajanja HFC na trg v letu 2023 sama po sebi ne dajeta pravice do dajanja HFC na trg v letu 2023.

(1) Uredba (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (UL L 150, 20.5.2014, str. 195).

(2) Protokol o Irski in Severni Irski: https://eur-lex.europa.eu/legal-content/SL/TXT/?uri=CELEX%3A12020W%2FTXT

(3) Evidenca je bila vzpostavljena v skladu s členom 17 Uredbe (EU) št. 517/2014:https://webgate.ec.europa.eu/fgas/resources/domain

(4) Izvedbena uredba Komisije (EU) 2019/661 z dne 25. aprila 2019 o zagotavljanju nemotenega delovanja elektronske evidence kvot za dajanje fluoriranih ogljikovodikov na trg (UL L 112, 26.4.2019, str. 11).

(5) Glej člen 1(2) Izvedbene uredbe Komisije (EU) 2017/1375 (UL L 194, 26.7.2017, str. 4).

(6) https://ec.europa.eu/clima/system/files/2021-11/policy_f-gas_guidance_document_en.pdf